text: [{"text_idx": "#000010", "text": "E susugi keitou o Na ena lotu tawase. Ia niu sa itabagone, e rua noqu ivakarau ni bula. Ena Sigatabu au lewena sara tu na matasere e valenilotu. Na vo ni macawa, sa noqu bula ga na marau, vakasabusabutaki ni wainimate gaga kei na itovo vakasisila."}, {"text_idx": "#000011", "text": "Au dau cudrucudru totolo, au voravora tale ga. Au na vakayagataka na ka ga au taura rawa me noqu iyaragi. Sega sara ga ni yaga na veika au vulica mai valenilotu. Au dau tukuna va qo, \u201cE veisausaumi na Turaga\u2014ia e vakayagataki au!\u201d Niu tiko ena sekeneri ena icavacava ni veiyabaki ni 1960, au taleitaka e dua na ilawalawa vakapolitiki e valataka noda dodonu, e vakatokai me Black Panthers. Au lewena sara na isoqosoqo e koronivuli e valataka nodra dodonu na gonevuli. So na gauna ni keimami vakaduduile, e sogo sara ga kina vakalekaleka na koronivuli."}, {"text_idx": "#000012", "text": "E sega ni tarova na noqu dau cudrucudru kei na ivalavala voravora na vakaduduile. Au tekivu vakaitavi sara ena kena vakayacori na itovo kaukaua vei ira na matatamata era cati. Kena ivakaraitaki, so na gauna keimami dau lai sarava vakailala na iyaloyalo ni gauna makawa me baleta nodra vakararawataki na kai Aferika era bobula tu e Merika. Ni vakacudrui keitou na ivakarau vakaloloma qori, keitou dau buturaki ira kina na itabagone yago vulavula era sarasara tale tiko ga e kea. Oti keitou lako ena yasayasa era tiko kina na yago vulavula mera buturaki tale ga."}, {"text_idx": "#000014", "text": "Rau iVakadinadina i Jiova na nona itubutubu e dua noqu itokani. Rau sureti au ina nodra soqoni vakaivavakoso, au mani gole kina. iMatai ni ka au liaca oya nira duidui sara na iVakadinadina. Era yadua kece na iVolatabu, ra cega tale ga ni vakacagau tiko na soqoni. Era bau vunau mada ga na itabagone! E talei noqu sa qai kila ni tiko na yaca ni Kalou, o Jiova, au rogoca tale ga na kena cavuti. (Same 83:18) Era duikaikai na lewe ni ivavakoso qai sega na veivakaduiduitaki."}, {"text_idx": "#000017", "text": "Niu vulica na iVolatabu au raica ni dodonu meu veisautaka na ivakarau ni noqu vakasama. Me veisau noqu rai, meu kauaitaka na bula veiyaloni, meu raica tale ga ni ivakarau ni bula vinaka duadua ga qo. (Roma 12:2) Yaco na gauna meu toso kina vakayalo, au papitaiso sara meu iVakadinadina i Jiova ena Janueri 1974."}, {"text_idx": "#000020", "text": "Au tekivu veiqaravi vakaitalatala vakatabakidua ena Okotova 1974, meu vakayagataka e 100 na aua e veivula meu veivakavulici kina ena iVolatabu. Oti au lai veiqaravi tale ga ena valenivolavola liu ni iVakadinadina i Jiova e Brooklyn, mai Niu Yoka. Au lesu i Los Angeles ena 1978 meu lai qaravi tinaqu ni tauvimate tiko. Oti e rua na yabaki au vakamautaki Aarhonda. E tokoni au sara vakalevu ena veiqaravi vei Na me yacova nona vakacegu. Keirau qai lai vuli kei Aarhonda ena Koronivuli o Kiliati, oti keirau lesi i Panama, na vanua keirau se veiqaravi tiko ga kina vakadaukaulotu."}, {"text_idx": "#000021", "text": "Mai na gauna au papitaiso kina, dau yaco eso na ka e rawa sara ga ni vakavuna meu cudru katakata. Au saga meu kua ni tiko kei ira na via vakacudrui au seu cakava eso tale na ka me ruru kina noqu cudru. Levu era vakacaucautaka noqu sasaga, wili kina o watiqu. So mada ga na gauna au kurabui tale! Au sega ni vinakata me nanumi niu rawata ga qori vakataki au. Ia au vakabauta ni veisautaka noqu bula na iVolatabu.\u2014Iperiu 4:12."}, {"text_idx": "#000022", "text": "E vakainaki noqu bula niu vulica na iVolatabu, au guta tale ga kina na bula veiyaloni. Sa oti noqu dau veibuturaki, au veivakavulici ga vakayalo. Au vuli iVolatabu mada ga kei na dua keirau dau veimecaki ena sekeneri! Ni papitaiso keirau mai lewe ni bure vata tu me dua na gauna. Keirau se veitokani tiko ga nikua. Me yacova mai qo, keirau vakavulica ena iVolatabu vakaveiwatini e le 80 mera iVakadinadina i Jiova."}, {"text_idx": "#000024", "text": "Rawa ni o Wilika Tale ga"}, {"text_idx": "#000027", "text": "Au Sega ni Vakabauta na Kalou"}, {"text_idx": "#000029", "text": "E ca na Uluqu ena Qito!"}, {"text_idx": "#000030", "text": "A vinakata o Samuel Hamilton me rogo ena qito, ia a veisautaka vakadua nona bula na nona vulica na iVolatabu."}, {"text_idx": "#000034", "text": "Na cava e uqeta e dua na turaga voravora mai Mexico me veisautaka nona itovo?"}, {"text_idx": "#000036", "text": "A vorata vakacava e dua na turaga na sara iyaloyalo vakasisila qai vakila na lomavakacegu?"}, {"text_idx": "#000039", "text": "Ka Mo Cakava ni O Lomaocaoca"}]